SKY กำไรโบยบิน..!
ก่อนหน้านี้ บริษัท สกาย ไอซีที จำกัด (มหาชน) หรือ SKY เป็นหุ้นโนเนม...ถูกมองข้ามหัวมาโดยตลอด..!
26 พ.ย. 2562

สำนักข่าวรัชดา
ก่อนหน้านี้ บริษัท สกาย ไอซีที จำกัด (มหาชน) หรือ SKY เป็นหุ้นโนเนม…ถูกมองข้ามหัวมาโดยตลอด..!
ส่วนหนึ่งเพราะเป็นหุ้นขนาดเล็ก แถมสภาพคล่องของหุ้นมีน้อย…ทำให้การซื้อขายไม่คึกคักเท่าที่ควร
SKY ซึ่งแปลงร่างมาจาก บริษัท ซีซีเอ็น-เทค จำกัด (มหาชน) หรือ CCN ทำธุรกิจหลักรับวางระบบสื่อสารไอซีที และรับติดตั้งระบบรักษาความปลอดภัย แต่หลังจากเปลี่ยนโครงสร้างผู้ถือหุ้นและผู้บริหารใหม่…มี “สิทธิเดช มัยลาภ” เข้ามานำทัพ ก็ทำให้เห็นพัฒนาการของ SKY ที่เด่นชัดขึ้น
จะเห็นว่าในช่วง 1–2 ปีที่ผ่านมามีความฮอตฮิต…ได้รับงานใหญ่ ๆ มากขึ้น โดยเฉพาะงานภาครัฐที่มีสัดส่วนพอร์ตรายได้สูงถึง 85%
ไม่ว่าจะเป็น การคว้างานโครงการจ้างผู้ให้บริการรถเข็นกระเป๋า ณ ท่าอากาศยานสุวรรณภูมิ ระยะเวลา 7 ปี มูลค่า 879 ล้านบาท, โครงการจัดทำ Digital Platform ตามนโยบาย AOT 4.0 (โครงการ) ระยะเวลาดำเนินการ 10 ปี, โครงการจัดหาและติดตั้งระบบวิทยุสื่อสาร ดิจิทัล ระยะที่ 2 ของสำนักงานตำรวจแห่งชาติ (สตช.)  มูลค่า 4,300 ล้านบาท
โครงการจ้างเพิ่มความจุโครงข่ายเชื่อมโยงไปยังชายแดนและไปยังสถานีเคเบิลใต้น้ำกับศูนย์โทรคมนาคม ของ บริษัท กสท โทรคมนาคม จำกัด (มหาชน), รวมทั้งควงแขนพันธมิตรคว้างานโครงการอินเทอร์เน็ตความเร็วสูงในพื้นที่ห่างไกล (Zone C) 2 สัญญารวมมูลค่า 4,850 ล้านบาท เป็นต้น
เป็นที่รู้กันว่า ตั้งแต่กลุ่มมัยลาภเข้ามา ก็มีบทบาทในงานที่เกี่ยวข้อง ทำให้ SKY มีศักยภาพในการรับงานโดดเด่นขึ้นทันตา..!
ส่งผลให้มีโปรไฟล์ที่ดีต่อเนื่อง ขึ้นแท่นเป็นหุ้นเล็กที่มีผลงานโดดเด่นน่าจับตา…
หนุนให้จากก่อนหน้านี้ มีรายได้ปีละ 200–500 ล้านบาท ก็กระโดดมาเป็นพันล้านบาท ขณะที่กำไรจากไม่กี่สิบล้านบาท แถมบางไตรมาสขาดทุนด้วยซ้ำ ก็พุ่งมาแตะร้อยล้านบาท
ถือเป็นหุ้นที่เทิร์นอะราวด์อย่างชัดเจน…
ล่าสุดงบไตรมาส 3/62 โชว์กำไรสุทธิ 170 ล้านบาท เพิ่มขึ้น 143 ล้านบาท หรือ 503% จากช่วงเดียวกันปีก่อนที่มีกำไรสุทธิ 28 ล้านบาท และมีรายได้รวม 1,948 ล้านบาท เพิ่มขึ้น 1,678 ล้านบาท หรือ 6,207% จากช่วงเดียวกันปีก่อนที่มีรายได้รวม 270 ล้านบาท
ส่งผลให้แค่ 9 เดือนแรกปีนี้ ฟาดกำไรสุทธิไปแล้ว 252 ล้านบาท สูงกว่ากำไรสุทธิทั้งปี 2561 ที่ทำได้แค่ 108 ล้านบาท ส่วนรายได้รวม 9 เดือนอยู่ที่ 3,452 ล้านบาท สูงกว่ารายได้รวมทั้งปี 2561 ที่ทำได้ 1,070 ล้านบาทเช่นกัน
เรียกว่าโตกระฉูดทั้งรายได้และกำไร…
ขณะที่ปัจจุบัน SKY ยังมีแบ็กล็อกค่อนข้างสูงราว 3,500 ล้านบาท จะทยอยรับรู้เป็นรายได้ช่วงที่เหลือของปีนี้ราว 500 ล้านบาท ส่วนที่เหลือจะรับรู้เป็นรายได้ในปีถัดไป
นั่นทำให้เป้าหมายที่เฮียสิทธิเดชวางไว้ว่า ปีนี้จะมีรายได้ไม่ต่ำกว่า 3,500 ล้านบาท ไม่ไกลเกินเอื้อม..!
จัดเป็นหุ้นเล็กพริกขี้หนูที่น่าจับตาจริง ๆ…
แต่ก็ไม่รู้ว่า กำไรที่กำลังโบยบินของ SKY จะดึงดูดนักลงทุนได้มากน้อยแค่ไหน..?
เพราะถ้ามีดี…แต่ไม่มีใครเห็น ก็จะกลายเป็นเสียของซะเปล่า ๆ
น่าเสียดายแย่เลย…
…อิ อิ อิ…